**„prijedlog“**

**GRADSKO VIJEĆE**

**KLASA:**

**URBROJ:**

**Knin, \_2020. godine**

Na temelju članka 30. stavka 7. Zakona o održivom gospodarenju otpadom („Narodne novine“ broj 94/13, 73/17, 14/19 i 98/19), članka 4. Uredbe o gospodarenju komunalnim otpadom („Narodne novine“ broj 50/17, 84/19 i 14/20- Rješenje USHR) i članka 33. Statuta Grada Knina („Službeni vjesnik Šibensko-kninske županije“ broj 07/09, 03/13, 11/13 – pročišćeni tekst i „Službeno glasilo Grada Knina“ broj 4/14, 2/18, 6/18-pročišćeni tekst, 8/19 i 4/20), Gradsko vijeće Grada Knina na sjednici održanoj dana \_\_\_\_\_\_\_\_\_\_\_\_2020. godine, donosi

**ODLUKU**

**o načinu pružanja javne usluge** **prikupljanja miješanog komunalnog otpada i biorazgradivog komunalnog otpada na području Grada Knina**

(u daljnjem tekstu: Odluka)

**I OPĆE ODREDBE**

Članak 1.

Ovom Odlukom se propisuje način pružanja javne usluge, način gospodarenja komunalnim otpadom u vezi s javnom uslugom prikupljanja miješanog komunalnog otpada i biorazgradivog komunalnog otpada te odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada na području Grada Knina.

Članak 2.

Cilj ove Odluke je uspostava javnog, kvalitetnog, postojanog i ekonomski učinkovitog sustava sakupljanja komunalnog otpada na području Grada Knina u skladu s načelima održivog razvoja, zaštite okoliša, održivog gospodarenja otpadom i zaštitom javnog interesa.

Članak 3.

Ova Odluka sadrži sljedeće:

1. kriterij obračuna količine otpada,
2. standardne veličine i druga bitna svojstva spremnika za sakupljanje otpada,
3. najmanju učestalost odvoza otpada prema područjima,
4. obračunska razdoblja kroz kalendarsku godinu,
5. područje pružanja javne usluge i članka 1. ove Odluke,
6. adresu reciklažnog dvorišta,
7. opće uvjete ugovora s korisnicima,
8. odredbe o načinu provedbe javne usluge i usluge povezane s javnom uslugom,
9. odredbe o provedbi Ugovora koje se primjenjuju u slučaju nastupanja posebnih okolnosti (elementarna nepogoda, katastrofa i sl.),
10. odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada,
11. odredbe o uvjetima za pojedinačno korištenje javne usluge,
12. odredbe o prihvatljivom dokazu izvršenja javne usluge za pojedinog korisnika javne usluge,
13. odredbe o načinu izračuna i određivanju cijene obvezne minimalne javne usluge,
14. način određivanja udjela korisnika javne usluge u slučaju kad su korisnici javne usluge kućanstva i koriste zajednički spremnik, a nije postignut sporazum o njihovim udjelima,
15. način određivanja udjela korisnika javne usluge u slučaju kad su korisnici javne usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima,
16. odredbe o ugovornoj kazni,
17. kriterij za određivanje korisnika usluge u čije ime jedinica lokalne samouprave preuzima obvezu plaćanja cijene za javnu uslugu,
18. odredbe o korištenju javne površine za prikupljanje otpada,
19. odredbe o količini krupnog (glomaznog) otpada (u daljnjem tekstu: glomazni otpad) koji se preuzima u okviru javne usluge,
20. način obračuna naknade za gradnju građevina za gospodarenje komunalnim otpadom.

Članak 4.

Na postupke koji se vode u vezi sa izvršenjem ove Odluke u dijelu koji nije posebno uređen Zakonom o održivom gospodarenju otpadom („Narodne novine“ broj 94/13, 73/17, 14/19 i 98/19) - u daljnjem tekstu: Zakon, Uredbom o gospodarenju komunalnim otpadom („Narodne novine“ broj 50/17, 84/19) – u daljnjem tekstu: Uredba), supsidijarno se primjenjuju odredbe Zakona o općem upravnom postupku („Narodne novine“ broj 47/09).

**II POJMOVI KOJI SE KORISTE U OVOJ ODLUCI**

Članak 5.

(1) Pojedini pojmovi za potrebe ove Odluke imaju sljedeće značenje:

1. *biorazgradivi komunalni otpad* u okviru javne usluge je bio otpad i otpadni papir i karton osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad,
2. *cijena javne usluge* je novčani iznos u kunama za pruženu javnu uslugu prikupljanja miješanog komunalnog otpada i biorazgradivog komunalnog otpada,
3. *evidencija o preuzetom komunalnom otpadu* (u daljnjem tekstu: Evidencija) je evidencija koju vodi Davatelj usluge i sadrži podatke o Korisniku usluge, korištenju javne usluge za obračunsko mjesto, korištenju reciklažnog dvorišta i mobilnog reciklažnog dvorišta i korištenju javne usluge preuzimanja glomaznog otpada,
4. *izjava o načinu korištenja javne usluge* (u daljnjem tekstu: Izjava) je izjava na obrascu koju Korisnik usluge ispunjava i dostavlja Davatelju usluge,
5. *javna površina* je površina javne namjene sukladno Prostornom planu Grada Knina,
6. *javna usluga* je javna usluga prikupljanja miješanog komunalnog otpada i biorazgradivog komunalnog otpada,
7. *korištenje javne usluge* je predaja miješanog komunalnog otpada i biorazgradivog komunalnog otpada Davatelju usluge,
8. *mjesto primopredaje* je lokacija spremnika kod Korisnika usluge,
9. *obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada* (u daljnjem tekstu: Obavijest) je obavijest Davatelja usluge Korisniku usluge o načinu korištenja javne usluge i usluge povezane s javnom uslugom,
10. *obračunsko mjesto* je adresa nekretnine Korisnika usluge,
11. *obračunsko razdoblje* je razdoblje na koje se odnosi obračun iznosa cijene javne usluge,
12. *obvezna minimalna javna usluga* je dio javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela »onečišćivač plaća«, ekonomski održivo poslovanje te sigurnost, redovitost i kvalitetu pružanja javne usluge,
13. *odvojeno sakupljanje otpada* je sakupljanje otpada na način da se otpad odvaja prema njegovoj vrsti i svojstvima kako bi se olakšala obrada i sačuvala vrijedna svojstva otpada,
14. *primopredaja otpada* je predaja otpada od strane Korisnika usluge te preuzimanje tog otpada od strane Davatelja usluge,
15. *problematični otpad* je opasni otpad iz podgrupe 20 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu,
16. *proizvodni otpad* je otpad koji nastaje u proizvodnom procesu u industriji, obrtu i drugim procesima, osim ostataka iz proizvodnog procesa koji se koriste u proizvodnom procesu istog proizvođača,
17. *reciklabilni* *komunalni otpad* čine otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.),
18. *spremnik za sakupljanje otpada* može biti posuda (kontejner, kanta i sl.) i/ili vreća,
19. *sustav sakupljanja komunalnog otpada* je sustav kojeg čine javna usluga prikupljanja miješanog komunalnog otpada i biorazgradivog komunalnog otpada i usluga povezana s javnom uslugom,
20. *ugovor o korištenju javne usluge* (u daljnjem tekstu: Ugovor) je ugovor između Davatelja usluge i Korisnika usluge kojim se uređuje pružanje i korištenje javne usluge
21. *ugovorna kazna* je iznos određen Odlukom koji je dužan platiti Korisnik usluge u slučaju kad je postupio protivno Ugovoru,
22. *usluga povezana s javnom uslugom* je odvojeno sakupljanje komunalnog otpada putem reciklažnog dvorišta, mobilnog reciklažnog dvorišta, spremnika na javnim površinama i kod Korisnika usluge te odvojeno prikupljanje krupnog (glomaznog) komunalnog otpada.

(2) Izrazi koji se koriste u ovoj Odluci, a imaju rodno značenje odnose se jednako na muški i ženski rod.

**III DAVATELJ JAVNE USLUGE**

Članak 6.

Davatelj javne usluge, usluge povezane s javnom uslugom i usluge koja se pruža na zahtjev korisnika javne usluge iz članka 1. ove Odluke je trgovačko društvo u vlasništvu Grada Knina, ČISTOĆA I ZELENILO d.o.o., Trg Oluje 5. kolovoza 1995. kbr.9, 22300 Knin, OIB: 46163832762, (u daljnjem tekstu: Davatelj usluge).

**IV KORISNIK JAVNE USLUGE**

Članak 7.

(1)Korisnik usluge je vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine, obvezu plaćanja ugovorom prenio na tog korisnika i o tome obavijestio Davatelja usluge (U daljnjem tekstu: Korisnik usluge).

(2)Više korisnika usluge mogu na zahtjev, sukladno međusobnom sporazumu, zajednički nastupati prema Davatelju usluge.

(3)Korisnici usluge izjednačeni su u pravima i obvezama iz ove Odluke, bez obzira da li nekretninu koriste trajno ili povremeno, za stanovanje ili obavljanje djelatnosti.

(4)Ukoliko Korisnik usluge nije vlasnik nekretnine, odnosno vlasnik posebnog dijela nekretnine a vlasnik je prenio obvezu plaćanja ugovorom na tog Korisnika i o tome obavijestio Davatelja usluge, po raskidu ugovora o najmu nekretnine, obveza plaćanja cijene javne usluge prenosi se na vlasnika nekretnine.

**V NAČIN PRUŽANJA JAVNE USLUGE PRIKUPLJANJA MIJEŠANOG KOMUNALNOG OTPADA BIORAZGRADIVOG KOMUNALNOG OTPADA I NAČIN PRUŽANJA USLUGE POVEZANE S JAVNOM USLUGOM**

***Kriterij obračuna količine otpada***

Članak 8.

Kriterij obračuna količine otpada je volumen spremnika za miješani komunalni otpad i broj pražnjenja istoga.

***Standardne veličine i druga bitna svojstva spremnika za sakupljanje otpada***

 (1) Davatelj usluge osigurava spremnike za prikupljanje komunalnog otpada i predaje ih Korisniku usluge na korištenje.

1. Komunalni otpad se odvojeno sakuplja putem:
2. vrećica,
3. plastičnih ili metalnih spremnika sa nadogradnjom ili bez (u daljnjem tekstu: spremnik),
4. polupodzemnih spremnika sa nadogradnjom (U daljnjem tekstu: polupodzemni spremnik),
5. kontejnera volumena 5m3.

(3) Spremnici i polupodzemni spremnici mogu imati nadogradnju koja uključuje mogućnost otvaranja spremnika i odlaganje otpada u manji spremnik definiranog volumena, korištenjem kartice/ključa/brava i na taj je način omogućena identifikaciju korisnika i evidencija korištenja/otvaranja spremnika za odlaganje otpada.

Članak 9.

(1)Spremnik za miješani komunalni otpad kod korisnika usluge mora imati oznaku.

(2) Oznaka iz stavka 1. ovoga članka sadrži naziv Davatelja usluge i oznaku koja je u Evidenciji pridružena Korisniku usluge i obračunskom mjestu te oznaku vrste otpada koja se odlaže u spremnik.

(3)Oznaka iz stavka 1. ovoga članka mora biti čitka i trajna, odnosno otporna na uobičajeno korištenje spremnika.

(4) Davatelj usluge dužan je osigurati ispunjenje uvjeta iz stavka 2. ovoga članka prije ustupanja spremnika Korisniku usluge i dužan je održavati čitkost oznake iz stavka 3. ovoga članka.

(5) Korisnik usluge koji već raspolaže spremnikom, a ako isti nema oznaku iz stavka 1. ovog članka, dužan je omogućiti Davatelju usluge označavanje spremnika sukladno stavku 1. ovoga članka.

(6)Spremnik za problematični otpad mora se nalaziti u reciklažnom dvorištu i mobilnom reciklažnom dvorištu.

(7)Spremnik za odvojeno sakupljanje komunalnog otpada koji je postavljen na javnoj površini mora na stranici s vanjske strane imati oznaku koja sadrži naziv osobe koja prikuplja otpad putem tog spremnika, naziv vrste otpada za koju je spremnik namijenjen te kratku uputu o otpadu koji se sakuplja putem toga spremnika.

(8)Nadležni upravni odjel Grada Knina može donijeti Odluku o uklanjanju spremnika sa javne površine kada svim Korisnicima usluge bude omogućena predaja komunalnog otpada na obračunskom mjestu/mjestu primopredaje.

Članak 10.

(1)Za prikupljanje miješanog komunalnog otpada Davatelj usluge osigurava Korisnicima usluge:

* 1. spremnik volumena 120 litara,
	2. spremnik volumena 240 litara,
	3. spremnik volumena 1.100 litara sa nadogradnjom ili bez,
	4. polupodzemni spremnik s nadogradnjom ukupnog volumena 5m3,
	5. kontejner volumena 5m3,
	6. vrećice volumena 60 i 80 litara.

(2)Za prikupljanje biorazgradivog komunalnog otpada Davatelj usluge osigurava Korisnicima usluge:

* 1. spremnik volumena 1.100 litara,
	2. vrećica volumena 60 litara.

(3)Za prikupljanje otpadnog papira Davatelj usluge osigurava Korisnicima usluge:

1. Spremnik volumena 120 litara,
2. Vrećicu volumena 120 litara,
3. Spremnike na zelenim otocima volumena 1.100 litara,
4. spremnike u reciklažnom dvorištu,
5. spremnike u mobilnom reciklažnom dvorištu.

(4)Za prikupljanje otpadne plastike Davatelj usluge osigurava Korisnicima usluge:

1. Spremnik volumena 120 litara,
2. Vrećicu volumena 120 litara,
3. Spremnike na zelenim otocima volumena 1.100 litara,
4. spremnike u reciklažnom dvorištu,
5. spremnike u mobilnom reciklažnom dvorištu.

(5)Za prikupljanje otpadnog stakla Davatelj usluge osigurava Korisnicima usluge:

1. Spremnik volumena 770 litara,
2. Vrećicu volumena 80 litara,
3. Spremnike na zelenim otocima volumena 1.100 litara,
4. spremnike u reciklažnom dvorištu,
5. spremnike u mobilnom reciklažnom dvorištu.

(6)Za prikupljanje krupnog (glomaznog otpada) Davatelj usluge osigurava Korisnicima usluge:

1. Kontejner volumena 5.000 litara,
2. spremnike u mobilnom reciklažnom dvorištu (za manje predmete),
3. spremnike u reciklažnom dvorištu.

(7)Za prikupljanje tekstilnog otpada Davatelj usluge osigurava Korisnicima usluge:

1. spremnike na zelenim otocima volumena 2m3,
2. spremnike u mobilnom reciklažnom dvorištu,
3. spremnike u reciklažnom dvorištu.

(8)Za prikupljanje metala i problematičnog otpada Davatelj usluge osigurava Korisnicima usluge:

1. spremnike u reciklažnom dvorištu,
2. spremnike u mobilnom reciklažnom dvorištu

 Članak 11.

(1)Davatelj usluge određuje vrstu spremnika za miješani komunalni otpad koji će koristiti Korisnik usluge, na temelju smještaja nekretnine, odnosno, mogućnosti preuzimanja otpada vozilom na obračunskom mjestu Korisnika usluge, a Korisnik usluge određuje volumen spremnika koji želi koristiti, a na temelju volumena ponuđenih spremnika.

(2)Odredba iz stavka 1. ovog članka nije primjenjiva za Korisnike usluge koji koriste zajednički spremnik ili spremnik s nadogradnjom s unaprijed definiranim volumenom za odlaganje miješanog komunalnog otpada.

***Najmanja učestalost odvoza otpada kroz kalendarsku godinu***

Članak 12.

(1)Broj planiranih primopredaja spremnika mora se odrediti u skladu sa sljedećom minimalnom učestalošću:

* najmanje jednom tjedno za biootpad iz biorazgradivog komunalnog otpada,
* najmanje jednom mjesečno za otpadni papir i karton iz biorazgradivog komunalnog otpada,
* najmanje jednom u dva tjedna za miješani komunalni otpad.

(2)Broj planiranih primopredaja spremnika Davatelj usluge određuje za pojedina naselja Grada Knina temeljem potreba Korisnika usluge uzimajući u obzir ekonomski održivo poslovanje, a broj planiranih primopredaja ne može biti manji od minimalne učestalosti kako je navedeno u stavku 1. ovog članka.

***Obračunska razdoblja kroz kalendarsku godinu***

Članak 13.

(1)Obračunsko razdoblje kroz kalendarsku godinu je jedan mjesec što predstavlja dvanaest obračunskih razdoblja kroz kalendarsku godinu.

(2)Obračun za iznos računa za javnu uslugu vrši se početkom tekućeg mjeseca za prethodni mjesec.

***Područje pružanja javne usluge***

Članak 14.

Javna usluga, usluga u vezi sa javnom uslugom i usluga koja se pruža na zahtjev korisnika obavlja se na cijelom administrativnom području Grada Knina koje uključuje naselja: Knin, Golubić, Kninsko polje, Kovačić, Ljubač, Oćestovo, Plavno, Polača, Potkonje, Radljevac, Strmica, Vrpolje i Žagrović.

**Sadržaj i standardi obavljanja javne usluge**

Članak 15.

(1) Javna usluga se pruža i koristi u okviru sustava sakupljanja komunalnog otpada u skladu sa sljedećim standardima:

1. Korisniku usluge mora biti osigurana mogućnost odvojene predaje otpada na njegovom obračunskom mjestu/mjestu primopredaje i korištenjem reciklažnog dvorišta, mobilnog reciklažnog dvorišta te spremnika postavljenog na javnoj površini (polupodzemni spremnici i spremnica za tekstil) i odvoz glomaznog otpada,

2. odvojena primopredaja miješanog komunalnog otpada i biorazgradivog komunalnog otpada obavlja se putem spremnika kod korisnika usluge, na način da se otpadni papir i karton prikuplja odvojeno od biootpada.

(2) U okviru sustava sakupljanja komunalnog otpada pruža se javna usluga:

1. prikupljanja miješanog komunalnog otpada na lokaciji obračunskog mjesta Korisnika usluge/lokaciji primopredaje,

2. prikupljanja biorazgradivog komunalnog otpada na lokaciji obračunskog mjesta/mjesta primopredaje Korisnika usluge.

(3) U okviru sustava sakupljanja komunalnog otpada pružaju se bez naknade za Korisnika usluge sljedeće usluge povezane s javnom uslugom:

1. sakupljanje reciklabilnog komunalnog otpada na lokaciji obračunskog mjesta/mjesta primopredaje Korisnika usluge,

2. sakupljanje otpadnog papira, metala, plastike, stakla i tekstila putem spremnika postavljenih na javnoj površini,

3. sakupljanje glomaznog otpada u reciklažnom dvorištu, mobilnom reciklažnom dvorištu i jednom godišnje na lokaciji obračunskog mjesta/mjesta primopredaje Korisnika usluge,

4. sakupljanje otpada određenog posebnim propisom koji uređuje gospodarenje otpadom u reciklažnom dvorištu odnosno mobilnom reciklažnom dvorištu.

(4) Na zahtjev Korisnika usluge pružaju se sljedeće usluge:

1. preuzimanje otpada iz stavka 2. ovoga članka u slučaju iznimnog preuzimanja veće količine otpada,

2. preuzimanje glomaznog otpada, osim preuzimanja glomaznog otpada iz stavka 3. točke 3. ovoga članka.

(5) Spremnik kod Korisnika usluge i spremnik postavljen na javnoj površini, iz stavka 1. ovoga članka, smatraju se primarnim spremnikom propisanim posebnim propisom kojim se uređuje gospodarenje otpadom.

Članak 16.

(1)Davatelj usluge je dužan pružati, a Korisnik usluge je dužan koristiti javnu uslugu iz članka 1. ove Odluke.

(2)Korisnik usluge može raskinuti Ugovor u slijedećom slučajevima:

* predajom Zahtjeva za nekorištenje nekretnine te dobivanjem Odobrenja od strane Davatelja usluge na kojem je navedeno kada i sa kojim dokazima Korisnik usluge dokazuje da nekretninu trajno ne koristi.
* kada Korisnik usluge prestaje biti vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine koji je imao obvezu korištenja javne usluge uz dokumente koji dokazuju navedeno.

Članak 17.

Popis vrsta predmeta i tvari koje se smatraju krupnim (glomaznim) otpadom i koji se mogu, sukladno posebnom propisu koji uređuje Katalog otpada, kategorizirati ključnim brojem 20 03 07 – glomazni otpad, propisan je Dodatkom naputka o glomaznom otpadu („Narodne novine“ broj 79/15)

Članak 18.

Korisnik javne usluge može predati krupni (glomazni) otpad na sljedeće načine:

1. po ispunjenom i predanom Zahtjevu za odvoz krupnog (glomaznog) otpada i u dogovoru s Davateljem usluge, bez naknade, jednom godišnje, do ukupno 2 m3 godišnje na obračunskom mjestu Korisnika usluge,
2. po ispunjenom i predanom Zahtjevu za odvoz krupnog (glomaznog) otpada i u dogovoru s Davateljem usluge za količine koje su izvan količina od 2 m3, uz naknadu prema cjeniku Davatelja usluge,
3. samostalno u reciklažnom dvorištu,
4. samostalno u mobilnom reciklažnom dvorištu manjih predmeta do 10 kg težine.

Članak 19.

Odlaganje krupnog (glomaznog) otpada na javnim površinama, osim na dan preuzimanja istoga od strane Davatelja usluge, uz dogovor sa Davateljem usluge i uz prisutnost Korisnika usluge pri preuzimanju, je zabranjeno.

Članak 20.

(1)U slučaju samostalnog kompostiranja Korisnik usluge je dužan kompostirati otpad na način da ne ugrožava okoliš u skladu sa higijensko-sanitarnim uvjetima.

(2)U slučaju neprimjerenog načina kompostiranja koje za posljedicu ima neugodan miris, prisutnost glodavaca i sl. Davatelj usluge o saznanjima obavještava komunalno redarstvo.

***Obveze Davatelja usluge***

Članak 21.

(1) Davatelj usluge je dužan:

1. postupati sa sakupljenim komunalnim otpadom u skladu sa Zakonom, Uredbom i ovom Odlukom,
2. osigurati Korisniku usluge spremnik za primopredaju miješanog komunalnog otpada, biorazgradivog komunalnog otpada i reciklabilnog komunalnog otpada,
3. označiti spremnik oznakom,
4. dostaviti Korisniku usluge Obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada,
5. dostaviti Korisniku usluge raspored preuzimanja (kalendar odvoza) miješanog komunalnog otpada, biorazgradivog komunalnog otpada i reciklabilnog otpada krajem tekuće godine za iduću godinu,
6. preuzeti sadržaj spremnika od Korisnika usluge ukoliko je sadržaj spremnika u skladu sa namjenom istoga,
7. odgovarati za sigurnost, redovitost, i kvalitetu javne usluge i usluge povezane s javnom uslugom,
8. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja,
9. voditi digitalnu Evidenciju o preuzetom miješanom komunalnom otpadu u skladu s Uredbom o gospodarenju komunalnim otpadom,
10. izraditi cjenik javne usluge, objaviti ga na mrežnoj stranici i za njega prije primjene/izmjene ishoditi suglasnost nadležnog tijela,
11. Davatelj usluge dužan je na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu koji uređuje porez na dodanu vrijednost, te iznos naknade za gradnju građevina za gospodarenje komunalnim otpadom ako je ista propisana.
12. Davatelj usluge dužan je gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno propisanom redu prvenstva gospodarenja otpadom i na način koji ne dovodi do miješanja odvojeno sakupljenog komunalnog otpada s drugom vrstom otpada ili s otpadom koji ima drugačija svojstva.

**Obveze Korisnika usluge**

Članak 22.

 (1)Korisnik usluge je dužan:

1. koristiti javnu uslugu i predati miješani komunalni otpad Davatelju usluge na području na kojem se nalazi nekretnina Korisnika usluge,
2. koristiti javnu uslugu i predati biorazgradivi komunalni otpad Davatelju usluge na području na kojem se nalazi nekretnina Korisnika usluge, izuzev Korisnika usluge kojima je biorazgradivi otpad proizvodni otpad,
3. Omogućiti Davatelju usluge pristup spremniku na mjestu primopredaje,
4. Postupati s otpadom na obračunskom mjestu Korisnika usluge na način kojim se ne dovodi u opasnost ljudsko zdravlje, ne dovodi do rasipanja otpada oko spremnika i ne uzrokuje pojava neugode drugoj osobi zbog mirisa otpada,
5. Odgovarati za postupanje s otpadom i spremnikom na obračunskom mjestu Korisnika usluge sukladno Zakonu, Uredbi i ovoj Odluci,
6. Zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika sukladno Uredbi o gospodarenju komunalnim otpadom i ovoj Odluci,
7. Predavati biorazgradivi komunalni otpad, reciklabilni komunalni otpad, problematični otpad i krupni (glomazni otpad) odvojeno od miješanog komunalnog otpada,
8. Predavati problematični otpad nastao u kućanstvu u mobilno reciklažno dvorište/reciklažno dvorište,
9. Redovito i u roku plaćati javnu uslugu temeljem računa Davatelja usluge u roku od 15 dana od dana nastanka obveze plaćanja. Za nepodmirene račune u roku od 15 dana od dana nastanka obveze plaćanja, kao i za obveze podmirene nakon dospijeća obveze plaćanja, zaračunat će se zakonske zatezne kamate propisane Zakonom o obveznim odnosima,
10. Pravovremeno obavijestiti Davatelja usluge o promjeni podataka navedenih u Izjavi, a najkasnije u roku od 15 dana od dana nastanka promjene,
11. Novi Korisnici usluge – u najdužem roku od mjesec dana od stjecanja prava nad nekretninom ili početka korištenja nekretnine, obavijestiti Davatelja usluge o početku korištena javne usluge,
12. Korisnici usluge čijom djelatnošću nastaje proizvodni otpad dužni su s istim postupati sukladno posebnim propisima koji uređuju postupanje s proizvodnim otpadom.

(2)U slučaju Promjene vlasnika nekretnine, davanja u najam/zakup iste ili promjene podataka navedenih u Izjavi potrebno je Davatelju usluge dostaviti sljedeće dokumente:
a) Kupoprodajni ugovor ili
b) Ugovor o darovanju ili
c) Ugovor o najmu ili
d) Ugovor o zakupu ili
e) Neki drugi dokument iz kojeg je vidljiva promjena (npr. Rješenje o nasljeđivanju).

Članak 23.

(1)Smatra se da Korisnik usluge trajno ne koristi nekretninu ako nekretnina nije korištena 12 uzastopnih mjeseci ili dulje i u tom slučaju isti nije obveznik korištenja javne usluge, a za nekorištenje nekretnine je predao „Zahtjev za nekorištenje nekretnine“ kako je navedeno u članku 16. ove Odluke, te dobio Odobrenje od strane Davatelja usluge na kojem je navedeno kada i sa kojim dokazima Korisnik usluge dokazuje da nekretninu trajno ne koristi.

(2)U slučaju kada Korisnik usluge nije u mogućnosti dostaviti dokaz o nekorištenju iste, dužan je plaćati javnu uslugu, a naplatiti će mu se i ugovorna kazna sukladno ovoj Odluci.

***Evidencija o preuzetom komunalnom otpadu***

Članak 24.

(1)Dokaz o izvršenju javne usluge preuzimanja miješanog komunalnog otpada je digitalna evidencija Davatelja javne usluge kojom se evidentiraju očitanja sustava koji se nalazi na spremniku kojeg koristi Korisnik usluge.

(2)Davatelj usluge može voditi evidenciju preuzimanja korisnog otpada kojeg Korisnik predaje na svom obračunskom mjestu/mjestu primopredaje.

(3)Davatelj usluge je dužan voditi evidenciju preuzimanja otpada na reciklažnom dvorištu i mobilnom reciklažnom dvorištu, te preuzimanja glomaznog otpada.

Članak 25.

(1)Evidencija o preuzetom komunalnom otpadu sadrži podatke o:

* korisniku usluge,
* korištenju javne usluge za obračunsko mjesto,
* korištenju reciklažnog dvorišta i mobilnog reciklažnog dvorišta,
* korištenju usluge preuzimanja glomaznog otpada.

(2)Evidencija iz stavka 1. ovog članka vodi se u digitalnom obliku.

(3)Sastavni dio Evidencije iz stavka 1. ovog članka su i Izjava i dokazi o izvršenoj usluzi.

***Informiranje javnosti***

Članak 26.

(1)Grad Knin i Davatelj usluge su dužni na svojoj mrežnoj stranici objaviti i ažurno održavati popis koji sadrži sljedeće informacije:

* lokacije i radno vrijeme reciklažnog dvorišta,
* lokacije i radno vrijeme mobilnog reciklažnog dvorišta,
* uputu o preuzimanju krupnog (glomaznog) otpada na zahtjev Korisnika usluge,
* brojeve telefona na koje Korisnici usluge mogu nazvati za preuzimanje EE otpada,
* brojeve telefona na koje Korisnici usluge mogu nazvati za preuzimanje građevnog otpada koji sadrži azbest,
* brojeve telefona na koje Korisnici usluge mogu nazvati za preuzimanje otpadnih motornih vozila,
* mjesta za preuzimanje uginulih životinja (kućnih ljubimaca),
* mjesta na kojima se vrši preuzimanje građevnog otpada,
* uputu o kompostiranju za Korisnike usluge koji individualno kompostiraju biootpad,

(2)Davatelj usluge je osim informacija navedenih u stavku 1.ovog članka dužan na svojim mrežnim stranicama objavljivati i:

* obavijest koja mora sadržavati plan odvoza s datumima, miješanog komunalnog otpada, biorazgradivog komunalnog otpada i reciklabilnog komunalnog otpada,
* uputu o postupanju s miješanim komunalnim otpadom, biorazgradivim komunalnim otpadom, reciklabilnim i problematičnim otpadom, otpadnim papirom,
* područja u kojima se spremnici za odvojeno sakupljanje komunalnog otpada izravno ustupaju Korisniku usluge.

***Reciklažno dvorište***

Članak 27.

(1)Reciklažno dvorište za područje Grada Knina nalazi se na adresi Sinjska cesta 2b., Knin.

(2)Radno vrijeme reciklažnog dvorišta određuje Davatelj usluge i o tome je dužan obavijestiti Korisnike usluge na svojoj mrežnoj stranici i putem pisane Obavijesti.

Članak 28.

Reciklažno dvorište i mobilno reciklažno dvorište trebaju biti opremljeni odgovarajućom vagom i video nadzorom ukoliko se u istima obavlja trgovanje otpadom.

Članak 29.

(1)Davatelj usluge je dužan u reciklažnom dvorištu zaprimati bez naknade i voditi evidenciju o zaprimljenom otpadu nastalom u kućanstvu.

(2)Davatelj usluge naplaćuje, prema cjeniku, zaprimanje glomaznog otpada od Korisnika usluge u količini većoj od 2 m3 u jednoj kalendarskoj godini.

(3)U reciklažnom dvorištu Davatelj usluge dužan je zaprimiti od Korisnika usluge građevni otpad iz kućanstva naveden u Katalogu otpada pod „građevni otpad iz kućanstva“ i to u količini ne većoj od 200 kg u šest uzastopnih mjeseci, a za količine veće od 200 kg Korisnici usluge plaćaju predaju građevnog otpada prema cjeniku.

***Mobilno reciklažno dvorište***

Članak 30.

Davatelj usluge je dužan u mobilnom reciklažnom dvorištu zaprimati bez naknade i voditi evidenciju o zaprimljenom otpadu nastalom u kućanstvu.

Članak 31.

Davatelj usluge dužan je osigurati sakupljanje otpada putem mobilnog reciklažnog dvorišta najmanje jednom u četiri mjeseca u svakom naselju, sukladno Planu razmještaja mobilnog reciklažnog dvorišta koji Korisnik usluge dobiva od Davatelja usluge krajem tekuće godine za iduću godinu.

**VI CIJENA JAVNE USLUGE**

Članak 32.

(1)Davatelj usluge dužan je obračunati cijenu javne usluge na način kojim se osigurava primjena načela »onečišćivač plaća«, ekonomski održivo poslovanje te sigurnost, redovitost i kvaliteta pružanja te usluge

(2)Davatelj usluge dužan je u cijenu javne usluge uključiti sljedeće troškove:

* nabave i održavanja opreme za prikupljanje otpada,
* prijevoza otpada,
* obrade otpada,
* nastale radom reciklažnog dvorišta i mobilnog reciklažnog dvorišta koji nastaju zaprimanjem bez naknade otpada nastalog u kućanstvu na području Grada Knina,
* ostale troškove nastale radom Davatelja usluge.

(1)Strukturu cijene javne usluge (CJU) čini cijena javne usluge za količinu predanog miješanog komunalnog otpada, cijena obvezne minimalne javne usluge i cijena ugovorne kazne, ukoliko je ista počinjena.

**CJU = CMJU + C + UK**

Pri čemu je:

*CMJU* – cijena obvezne minimalne javne usluge

*C* - cijena javne usluge za količinu predanog miješanog komunalnog otpada

UK – cijena ugovorne kazne

(2) Na računu uz Cijenu javne usluge može biti iskazana naknadu za građenje (NG) za gradnju građevina za gospodarenje komunalnim otpadom koju obračunava Davatelj usluge u ime i za račun Grada Knina temeljem godišnjeg Plana ulaganja u komunalnu infrastrukturu. Naknada za građenje obračunava se prema jedinici volumena miješanog komunalnog otpada koji je Korisnik usluge predao Davatelju usluge kao zasebna stavka računa i navedeno nije dio cijene javne usluge. Iznos koji plaća Korisnik usluge mjesečno, određuje Grad Knin u godišnjem Planu ulaganja u komunalnu infrastrukturu u dijelu planiranja u ulaganje u građevine za gospodarenje komunalnim otpadom.

Članak 33.

***Cijena obvezne minimalne javne usluge***

Članak 34.

Cijena obvezne minimalne javne usluge određuje se na temelju volumena ugovorenog spremnika.

***Cijena javne usluge za količinu predanog miješanog komunalnog otpada***

Članak 35.

(1) Cijena javne usluge za količinu predanog miješanog komunalnog otpada (C) obračunava se temeljem digitalne evidencije o volumenu predanog miješanog komunalnog otpada:

* za Korisnike usluge koji koriste zajednički spremnik bez nadogradnje:

***C = JCV × BP × U***

* Za Korisnike usluge koji samostalno koriste spremnik:

***C = JCV × BP***

pri čemu je:

*C*– cijena javne usluge za količinu predanog miješanog komunalnog otpada izražena u kunama

*JCV*– jedinična cijena za pražnjenje/preuzimanje volumena spremnika miješanog komunalnog otpada izražena u kunama sukladno cjeniku

*BP*– broj pražnjenja/preuzimanja spremnika/vrećice za miješani komunalni otpad u obračunskom razdoblju sukladno podacima u Evidenciji

*U*– udio Korisnika usluge u korištenju spremnika (ukoliko Korisnik usluge koristi zajednički spremnik).

(3)Korisnik usluge koji ima potrebu za preuzimanjem miješanog komunalnog otpada učestalije od onog koji je naveden u Planu odvoza za miješani komunalni otpad, može od Davatelja usluge tražiti *izvanredni odvoz* za koji Davatelj usluge naplaćuje cijenu preuzimanja po cijeni iz cjenika navedenoj kao: *preuzimanje miješanog komunalnog otpada po pozivu u kn/l*

Članak 36.

(1)Grad Knin preuzima obvezu plaćanja javne usluge u visini cijene obvezne minimalne javne usluge za Korisnike usluge koji su primatelji zajamčene minimalne naknade temeljem kriterija iz popisa kojima se uređuje socijalna skrb, koji imaju prebivalište na području Grada Knina, a razliku u cijeni podmiruje sam Korisnik usluge.

(2)Grad Knin vodi evidenciju Korisnika usluge u čije ime je preuzeo obvezu plaćanja cijene obvezne minimalne javne usluge temeljem službenih podataka od strane nadležnog centra za socijalnu skrb.

(4)Evidencija Grada Knina iz prethodnog stavka ovog članka sadrži sljedeće podatke: Korisnik usluge, obračunsko razdoblje, cijena koju je Grad Knin platio Davatelju usluge.

***Suglasnost na cjenik***

Članak 37.

(1)Davatelj usluge dužan je prije primjene cjenika, odnosno izmjene cjenika, pribaviti suglasnost izvršnog tijela Grada Knina, na koju se cjenik odnosi.

(2)Zahtjev za izdavanje suglasnosti na cjenik sadrži:

* prijedlog cjenika s obrazloženjem
* procjenu iznosa prosječnog računa sukladno prijedlogu cjenika, koju bi korisnik usluge bio dužan platiti Davatelju usluge u obračunskom razdoblju,
* Izjavu osobe odgovorne za zastupanje Davatelja usluge da je prijedlog cjenika u skladu sa Zakonom, Uredbom i ovom Odlukom.
* prijedlog datuma početka primjene cjenika

(3)Izvršno tijelo Grada Knina je dužno, prije nego je dana suglasnost na prijedlog cjenika, odnosno prijedlog izmjene cjenika, provjeriti da je prijedlog cjenika u skladu sa Zakonom, Uredbom i ovom Odlukom i da su predložene cijene takve da potiču Korisnika usluge da odvojeno predaje biorazgradivi komunalni otpad, reciklabilni komunalni otpad, glomazni otpad i problematični otpad od miješanog komunalnog otpada te da, kad je to primjenjivo, kompostira otpad.

Članak 38.

(1)Izvršno tijelo Grada Knina dužno se je očitovati na Zahtjev iz Članka 37. stavak 2.ove Odluke u roku od 15 dana od dana podnošenja Zahtjeva za pribavljanje suglasnosti.

(3)Ukoliko se Izvršno tijelo Grada Knina ne očituje u roku od 15 dana na prijedlog cjenika, smatra se da je suglasan sa prijedlogom cjenika.

Članak 39.

Grad Knin objavljuje suglasnost na cjenik/izmjene i dopune cjenika, u Službenom glasniku Grada Knina.

Članak 40.

Davatelj usluge je dužan obavijestiti Korisnika usluge o cjeniku/izmjenama i dopunama cjenika, u roku od 30 dana prije dana primjene cjenika.

**VII KORIŠTENJE JAVNE USLUGE U SLUČAJU NASTUPANJA IZVANREDNIH OKOLNOSTI (VIŠA SILA)**

Članak 41.

(1)Davatelj usluge se neće smatrati odgovornim za kašnjenja u ispunjenju ili za neispunjenje obveza iz Ugovora koje je uzrokovano neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požar, poplava, eksplozija, rat, embargo, štrajkovi, lokalni ili nacionalni neredi i nemiri, neprohodnost cesta zbog odrona, poplava, leda i snijega, izuzetno jak vjetar i druge izvanredne okolnosti.

(2)U slučaju nastupa takvih kašnjenja u ispunjenju ili neispunjenja javne usluge, Davatelj usluge će bez odgode obavijestiti Korisnike usluge putem mrežnih stranica/ sredstava javnog informiranja o njihovom nastupanju.

(3)Ispunjenje obveza Davatelja usluge iz Ugovora u slučaju iz stavka 1. ovog članka će se odgoditi ili promijeniti za vrijeme njegovog trajanja.

**VIII IZJAVA O NAČINU KORIŠTENJA JAVNE USLUGE ( u daljnjem tekstu: Izjava)**

Članak 42.

(1)Korisnik usluge dužan je dostaviti Davatelju usluge Izjavu.

(2)Izjava iz stavka 1. ovoga članka daje se na obrascu koji sadrži sljedeće:

1. obračunsko mjesto,
2. podatke o Korisniku usluge (ime i prezime ili naziv pravne osobe ili fizičke osobe – obrtnika te OIB i adresu),
3. mjesto primopredaje,
4. udio u korištenju spremnika,
5. vrstu, zapremninu i količinu spremnika sukladno Odluci,
6. broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju,
7. očitovanje o kompostiranju biootpada,
8. očitovanje o korištenju nekretnine na obračunskom mjestu ili o trajnom nekorištenju nekretnine,
9. obavijest Davatelja usluge o uvjetima kad se Ugovor smatra sklopljenim,
10. izjavu Korisnika usluge kojom potvrđuje da je upoznat s Ugovorom,
11. uvjete raskida Ugovora,
12. izvadak iz cjenika javne usluge.

(3)Podaci iz stavka 2. ovoga članka svrstani su u obrascu Izjave u dva stupca od kojih je prvi prijedlog Davatelja usluge, a drugi očitovanje Korisnika usluge.

(4)Broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju iz stavka 2. točke 7. ovoga članka mora se odrediti u skladu sa sljedećom minimalnom učestalošću:

– najmanje jednom tjedno za biootpad iz biorazgradivog komunalnog otpada,

– najmanje jednom mjesečno za otpadni papir i karton iz biorazgradivog komunalnog otpada,

– najmanje jednom u dva tjedna za miješani komunalni otpad.

(5)Korisnik usluge je dužan vratiti Davatelju usluge dva primjerka Izjave iz stavka 1. ovoga članka s potpisom Korisnika usluge u pisanom obliku u roku od 15 dana od dana zaprimanja.

(6)Davatelj usluge je dužan po zaprimanju Izjave sukladno stavku 5. ovoga članka, Korisniku usluge vratiti jedan ovjereni primjerak Izjave u roku od 8 dana od zaprimanja.

(7)Davatelj usluge je dužan primijeniti podatak iz Izjave koji je naveo Korisnik usluge (stupac: očitovanje Korisnika usluge) kada je taj podatak u skladu sa Zakonom, ovom Uredbom i Odlukom.

(8) Iznimno od stavka 7. ovoga članka Davatelj usluge primjenjuje podatak iz Izjave koji je naveo Davatelj usluge (stupac: prijedlog Davatelja usluge) u sljedećem slučaju:

1. kada se Korisnik usluge ne očituje o podacima iz stavka 2. ovoga članka u roku iz stavka 5. ovoga članka,
2. kada više Korisnika usluge koristi zajednički spremnik, a među Korisnicima usluge nije postignut dogovor o udjelima korištenja zajedničkog spremnika na način da zbroj svih udjela čini jedan, primjenjuje se udio Korisnika usluge u korištenju zajedničkog spremnika koji je odredio Davatelj usluge ili korištenje polupodzemnog spremnika sa otpadomjerom,
3. kada Korisnik usluge koristi spremnik ili podzemmni spremnik, a gdje je otpadomjerom definiran volumen jednokratnog odlaganja miješanog komunalnog otpada.

(9) Davatelj usluge može omogućiti davanje Izjave iz stavka 1. ovoga članka elektroničkim putem kad je takav način prihvatljiv korisniku usluge.

(10) Korisnik usluge dužan je obavijestiti Davatelja usluge o svakoj promjeni podataka iz Izjave u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

(11)Korisnik usluge ne može mijenjati volumen odabranog spremnika više od jednom u kalendarskoj godini, odnosno, ukoliko traži češću promjenu spremnika, za istu će mu se obračunati trošak manipulacije i dovoza spremnika iz cjenika Davatelja usluge.

**IX PRIGOVOR KORISNIKA JAVNE USLUGE (REKLAMACIJA)**

Članak 43.

(1)Davatelj usluge je dužan omogućiti Korisniku usluge podnošenje pisanog prigovora na jedan od navedenih načina:

* + Pisanim putem na adresu: ČISTOĆA I ZELENILO d.o.o., Trg Oluje 5. kolovoza 1995. kbr. 9, 22 300 Knin,
	+ e- mailom putem kontakt obrasca koji se nalazi na mrežnim stranicama Davatelja usluge
	+ faxom na broj 022 / 668 – 160,
	+ osobno u sjedištu Davatelja javne usluge (radnim danom od ponedjeljka do petka u vrijeme rada sa strankama na adresi ČISTOĆA I ZELENILO d.o.o., Trg Oluje 5. kolovoza 1995. kbr. 9, 22 300 Knin.

(2)Davatelj usluge je dužan pisanim putem potvrditi primitak prigovora.

(3)Davatelj usluge je dužan u poslovnim prostorijama vidljivo istaknuti obavijest o načinu podnošenja pisanog prigovora/reklamacije.

(4)Osim obveze iz stavaka 1, 2. i 3. ovoga članka, Davatelj usluge je dužan na ispostavljenom računu vidljivo istaknuti obavijest o načinu podnošenja pisanog prigovora.

(5)Davatelj usluge je dužan u pisanom obliku odgovoriti na prigovore u roku od 15 dana od dana zaprimljenog prigovora.

(6)Ukoliko Korisnik usluge nije zadovoljan odgovorom na prigovor može podnijeti reklamaciju Povjerenstvu potrošača koji osniva Davatelj usluge a u kojem se nalaze predstavnici Davatelja usluge i udruge potrošača.

(7)Povjerenstvo iz stavka 6. ovog članka dužno je pisano odgovoriti Korisniku usluge na zaprimljenu reklamaciju u roku od 30 dana od dana zaprimanja reklamacije.

(8)Na postupak po prigovoru primjenjuju se odredbe posebnog propisa kojima se uređuje opći upravni postupak.

**X** **OBAVIJEST O PRIKUPLJANJU MIJEŠANOG KOMUNALNOG OTPADA, BIORAZGRADIVOG KOMUNALNOG OTPADA I RECIKLABILNOG KOMUNALNOG OTPADA**

Članak 44.

(1)Obavijest o prikupljanju miješanog komunalnog otpada, biorazgradivog komunalnog otpada, reciklabilnog komunalnog otpada i otpadnog papira (u daljnjem tekstu: obavijest) mora sadržavati:

* plan s datumima i okvirnim vremenom primopredaje miješanog komunalnog otpada, biorazgradivog komunalnog otpada, reciklabilnog komunalnog otpada i otpadnog papira
* lokaciju i radno vrijeme reciklažnog dvorišta
* lokaciju, datum i radno vrijeme mobilnog reciklažnog dvorišta
* plan s datumima preuzimanja glomaznog otpada u okviru javne usluge
* lokacije spremnika za odvojeno sakupljanje komunalnog otpada na javnoj površini
* uputu o kompostiranju za Korisnika usluge koji kompostira biootpad
* uputu o postupanju s miješanim komunalnim otpadom, biorazgradivim komunalnim otpadom i reciklabilnim komunalnim otpadom
* kontakt podatke i način podnošenja zahtjeva za preuzimanje komunalnog otpada na zahtjev Korisnika usluge,
* uputu o preuzimanju komunalnog otpada na zahtjev Korisnika usluge.

(2)Davatelj usluge dužan je Korisniku usluge do kraja prosinca tekuće kalendarske godine za iduću kalendarsku godinu dostaviti Obavijest u pisanom obliku ili putem mrežne stranice kad je to Korisniku usluge prihvatljivo.

**XI OPĆI UVJETI UGOVORA O NAČINU KORIŠTENJA JAVNE USLUGE**

Članak 45.

Opći uvjeti ugovora o načinu korištenja javne su sadržani Prilogu I. ove Odluke.

**XII UGOVORNA KAZNA**

Članak 46.

(1)Ugovorna kazna je iznos određen ovom Odlukom koji je Korisnik usluge dužan platiti u slučaju kad je postupio protivno Ugovoru.

(2)Iznos ugovorne kazne mora biti razmjeran troškovima uklanjanja posljedica takvog postupanja.

(3)Smatra se da je Korisnik usluge postupio protivno Ugovoru:

* ako ne vrši predaju otpada Davatelju usluge, a na temelju podataka očitanja mjernih uređaja za potrošnju električne energije, plina, pitke vode ili na drugi način se utvrdi da koristi nekretninu,
* ako vlasnik/korisnik nekretnine iz članka 7. ove Odluke nije postupio sukladno odredbama iz članka 22. stavak 1. točka 11. ove Odluke,
* ako odlaže miješani komunalni otpad i/ili biorazgradivi komunalni otpad izvan spremnika za miješani komunalni otpad i/ili biorazgradivi komunalni otpad,
* ako odlaže problematični otpad u kantu za miješani komunalni otpad ili druge spremnike namijenjene reciklabilnom otpadu,
* ako odlaže animalni otpad u spremnike za MKO, BKO ili korisni otpad,
* ako se uz spremnik nalazi EE otpad i/ili krupni (glomazni) otpad,
* ako se poklopac spremnika ne može zatvoriti zbog viška odloženog miješanog komunalnog otpada,
* ako nakon uporabe ne zatvori otpadomjer,
* ako u otpadomjer sabija otpad,
* ako s otpadomjerom rukuje na način koji za posljedicu ima mehaničko oštećenje istoga,
* ako odlaže otpad pokraj spremnika,
* ako se uz spremnik nalazi razasuti otpad,
* ako u spremnik odlaže opasni otpad, animalni otpad ili druge vrste otpada z koji taj spremnik nije namijenjen (građevni otpad, EE otpad i drugo),
* ako u vrećicama/ spremnicima za reciklabilni otpad nije razvrstan otpad po vrstama kako je predviđeno ovom Odlukom,
* ako Korisnik usluge u vrećice za reciklabilni otpad odlaže miješani komunalni otpad ili druge vrste otpada izvan onih kojima je namijenjena vrećica,
* ako odloži krupni (glomazni) otpad na javnu površinu bez prethodnog dogovora s Davateljem usluge,
* ako svojim ponašanjem uzrokuje oštećenje spremnika,
* ako ukloni barcod ili ga prekrije kako se ne bi moglo isti očitavati pri pražnjenju,
* ako izgubi ključ/karticu za otvaranje spremnika s nadogradnjom.

(4)Korisnik usluge koji u godini dana nije niti jednom predao miješani komunalni otpad, a što se dokazuje izvodom iz elektroničke evidencije pražnjenja spremnika, dužan je Davatelju usluge, na njegovo traženje, dostaviti dokaze da nije koristio nekretninu. Davatelj usluge ovlašten je i dužan zatražiti i sam sve podatke vezano za korištenje nekretnine.

Članak 47.

Kad više Korisnika usluge koristi zajednički spremnik, a ne utvrdi se odgovornosti pojedinog Korisnika za postupanja protivno Ugovoru svi Korisnici usluge koji koriste zajednički spremnik su dužni platiti ugovornu kaznu razmjerno svojim udjelima u zajedničkom korištenju spremnika.

Članak 48.

(1)Djelatnici Davatelja usluge utvrđuju da li je određeni Korisnik usluge postupio protivno Ugovoru, odnosno je li Korisnik usluge dužnik plaćanja ugovorne kazne. Neće se smatrati da je Korisnik usluge koristio nekretninu ako utvrđena potrošnja energenata ili vode ne prelazi 10% prosječne potrošnje dok je Korisnik usluge koristio istu nekretninu.

(2)Radi utvrđivanja nužnih činjenica kojima se utvrđuje postupanje Korisnika usluge protivno Ugovoru, nužnih za obračun ugovorne kazne, Davatelj usluge ovlašten je i dužan postupati po prijavi komunalnih redara, razmotriti i ispitati prijave građana, uzimati potrebne izjave od Korisnika usluge, svojih zaposlenika i trećih osoba, osigurati fotografiranje ili video snimanje obračunskog mjesta (i/ili koristiti službeni video zapis nadzornih kamera Grada Knina) i koristiti takvu fotodokumentaciju, koristiti podatke iz Izjave o načinu korištenja javne usluge, evidencije o preuzetom komunalnom otpadu, podatke očitanja mjernih uređaja za potrošnju električne energije/plina/pitke vode, podatke iz svojih poslovnih knjiga i drugih evidencija, račune za opremu i uređaje, cjenik za utvrđivanje troškova nastalih uslijed pojedinog postupanja, vremensko trajanje takvog postupanja te sve druge dokaze iz kojih se nedvojbeno može utvrditi postupanje Korisnika usluge protivno Ugovoru, odnosno, koji mogu poslužiti za obračun ugovorne kazne.

(2)Odredbe o ugovornoj kazni navedene u Tablici 1. sadrže popis postupaka čijim izvršenjem korisnik usluge postupa protivno Ugovoru, s pripadajućom cijenom i načinom utvrđivanja nužnih činjenica za obračun ugovorne kazne

Tablica 1.

|  |  |  |  |
| --- | --- | --- | --- |
| **Ugovorna kazna - prekršaj** | **Opis postupaka za utvrđivanje postupanja protivno ugovoru** | Minimalni iznos | Maksimalni iznos |
| Korisnik usluge ne vrši predaju otpada Davatelju usluge, a nije u mogućnosti predočiti dokaz da ne koristi nekretninu (očitanje brojila za struju ili vodu i sl.) | Uvidom u evidenciju preuzimanja miješanog komunalnog otpada i uvidom u evidenciju korisnika koji trajno ne koriste nekretninu | 500,00 | 5.000,00 |
| Korisnik usluge nakon uporabe nije zatvorio otpadomjer | Opažanje djelatnika Davatelja usluge, snimak s nadzornih kamera koje je postavio Grad Knin, opažanje komunalnih redara | 30,00 | 100,00 |
| Korisnik usluge rukuje s otpadomjerom na način koji za posljedicu ima mehaničko oštećenje istoga | Opažanje djelatnika Davatelja usluge, fotozapis/videozapis s kamera koje je postavio Grad Knin | 300,00 | 10.000,00 |
| Korisnik usluge u otpadomjer/spremnik sabija otpad pa nije moguće gravitacijsko pražnjenje otpada | Opažanje djelatnika Davatelja usluge/komunalnih redara/ videozapis s kamera koje je postavio Grad Knin/fotozapis komunalnih redara i/ili djelatnika Davatelja usluge | 100,00 | 500,00 |
| Korisnik usluge odlaže otpad pokraj spremnika (miješani komunalni otpad, biorazgradivi komunalni otpad, reciklabilni otpad) | Opažanje djelatnika Davatelja usluge/komunalnih redara/ videozapis s kamera koje je postavio Grad Knin/fotozapis komunalnih redara i/ili djelatnika Davatelja usluge | 100,00 | 2.000,00 |
| Korisnik usluge odlaže problematični otpad/opasni otpad u spremnike za miješani komunalni otpad, biorazgradivi komunalni otpad ili druge spremnike namijenjene reciklabilnom otpadu | Opažanje djelatnika Davatelja usluge/komunalnih redara/ videozapis s kamera koje je postavio Grad Knin/fotozapis komunalnih redara i/ili djelatnika Davatelja usluge | 200,00 | 1.000,00 |
| Korisnik usluge odlaže animalni otpad u spremnike za MKO, BKO ili u spremnike za reciklabilni otpad | Opažanje djelatnika Davatelja usluge/komunalnih redara/ videozapis s kamera koje je postavio Grad Knin/fotozapis komunalnih redara i/ili djelatnika Davatelja usluge | 500,00 | 1.000,00 |
| Poklopac ugovorenog spremnika za miješani komunalni otpad ne može se u potpunosti zatvoriti zbog odložene veće količine otpada od volumena spremnika | Opažanje i fotozapis djelatnika Davatelja usluge | 30,00 | 300,00 |
| Korisnik usluge koji obavlja djelatnost odlaže proizvodni otpad u spremnike za komunalni otpad | Opažanje i fotozapis djelatnika Davatelja usluge | 200,00 | 5.000,00 |
| Korisnik usluge odlaže miješani komunalni otpad u vrećice/spremnike za reciklabilni otpad | Opažanje i fotozapis djelatnika Davatelja usluge | 100,00 | 3.000,00 |
| Korisnik usluge je svojim ponašanjem oštetio spremnik na način da je onemogućena daljnja uporaba istog ili izjavljuje da nema spremnika a koji je zaprimio od Davatelja usluge | Opažanje i fotozapis djelatnika Davatelja usluge, Evidencija o preuzimanju otpada Davatelja usluge, | 300,00 | 4.000,00 |
| Vlasnik/korisnik nekretnine iz članka 7. ove Odluke nije postupio sukladno odredbama iz članka 22. stavak 1. točka 10. i 11. ove Odluke | Opažanje Djelatnika Davatelja usluge, evidencija Davatelja usluge, evidencija nadležnih tijela i službi | 300,00 | 5.000,00 |
| Korisnik usluge je izgubio karticu/ključ za otvaranje spremnika s nadogradnjom | Prijava Korisnika usluge | 400,00 | 500,00 |
| Korisnik usluge nije razvrstao reciklabilni komunalni otpad u vrećicama/spemnicima sukladno namjeni istoga/istih | Opažanje djelatnika Davatelja usluge uz fotodokumentaciju | 50,00 | 100,00 |

**XIII KORIŠTENJE JAVNE POVRŠINE ZA PRIKUPLJANJE OTPADA**

Članak 49.

(1)Javne površine mogu se koristiti za prikupljanje otpada:

- u provedbi akcija prikupljanja određene vrste otpada u svrhu provedbe sportskog, edukativnog, ekološkog ili humanitarnog sadržaja a temeljem suglasnosti nadležnog upravnog odjela Grada Knina.

- za postavljanje polupodzemnih spremnika

- za odlaganje vrećica i postavljanje spremnika prema Planu odvoza Davatelja usluge i u vremenu kako je odredio Davatelj usluge

(2)U suglasnosti iz stavka 1. ovog članka upravni odjel Grada Knina određuje koje se javne površine za određenu namjenu, u kojem vremenskom razdoblju i vrstu otpada koju se smije privremeno odložiti na javnu površinu, te obvezu organizatora akcije da po završetku iste, javnu površinu vrati u stanje u kojem je istu preuzeo na korištenje.

**XIV IZVJEŠĆE O RADU DAVATELJA USLUGE**

Članak 50.

(1) Davatelj usluge dužan je predati Izvješće o radu davatelja javne usluge na obrascu kojega Ministarstvo zaštite okoliša i energetike objavljuje na svojoj mrežnoj stranici.

(2)Izvješće iz stavka 1. ovoga članka najmanje sadrži:

– opće podatke o području pružanja javne usluge, obračunskim mjestima, korisnicima usluge i odvojenom sakupljanju otpada (izvještajna godina, naziv jedinice lokalne samouprave, broj stanovnika jedinice lokalne samouprave, područje pružanja javne usluge, broj stanovnika obuhvaćen javnom uslugom, broj obračunskih mjesta, broj korisnika usluge, broj nekretnina koje se trajno ne koriste, broj reciklažnih dvorišta, broj mobilnih reciklažnih dvorišta, broj spremnika za odvojeno sakupljanje otpada po vrstama otpada, broj vozila za obavljanje javne usluge i usluge povezane s javnom uslugom, broj zaposlenih koji rade na poslovima javne usluge i usluge povezane s javnom uslugom)

– podatke o redovitosti sustava (broj naselja u kojima je dostupna javna usluga i usluga povezana s javnom uslugom, broj naselja u kojima nije dostupna javna usluga i usluga povezana s javnom uslugom, broj dana u izvještajnom razdoblju kad je javna usluga bila dostupna, broj dana u izvještajnom razdoblju kad javna usluga nije bila dostupna)

– podatke o kvaliteti pružanja javne usluge i ekonomskoj učinkovitosti sustava sakupljanja komunalnog otpada (ukupni godišnji prihod i trošak javne usluge i zasebno za usluge povezane s javnom uslugom, udaljenost koju godišnje prijeđe vozilo prilikom obavljanja javne usluge i zasebno za usluge povezane s javnom uslugom, broj prigovora i reklamacija korisnika javne usluge).

**XV NADZOR**

 Članak 51.

(1)Nadzor nad provedbom ove Odluke obavlja nadležni upravni odjel Grada Knina.

(2)Nadzor nad provedbom ove Odluke u dijelu postupanja za koja je propisana ugovorna kazna obavlja Davatelj usluge. Za sankcioniranje prekršaja odlaganja otpada na javnoj površini ili onečišćenja javnih površina nepravilnim postupanjem s otpadom nadležno je komunalno redarstvo Grada Knina temeljem Odluke o komunalnom redu i drugih akata Grada Knina koji uređuju postupanje s nepropisno odloženim otpadom.

**XVI PRIJELAZNE I ZAVRŠNE ODREDBE**

Članak 52.

(1)Odredbe ove Odluke koje se odnose na javnu uslugu prikupljanja biootpada stupaju na snagu u trenutku izgrađenosti objekta za obradu tog otpada, odnosno u trenutku stjecanja uvjeta za obradu tog otpada, osim odredbi članka koje se odnose na kućno kompostiranje i koje odredbe stupaju na snagu danom stupanja na snagu ove Odluke.

(2)Odredbe ove Odluke koje se odnose na korištenje reciklažnog dvorišta i mobilnih dvorišta stupaju na snagu u trenutku izgrađenosti objekta odnosno, u trenutku stjecanja uvjeta za korištenje reciklažnog dvorišta i nabave opreme – mobilnih reciklažnih dvorišta.

Članak 53.

(1) Ova Odluka stupa na snagu osmog dana od dana objave u „Službenom glasilu Grada Knina“.

(2)Danom stupanja na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području grada Knina („Službeno glasilo Grada Knina“ broj 3/18 i 9/18).

(3)Davatelj usluge je dužan objaviti Odluku i Opće uvjete kao sastavni dio Odluke na mrežnim stranicama Davatelja usluge.

 **PREDSJEDNICA**

 **Vedrana Požar, struč.spec.oec.**

**PRILOG I**

**OPĆI UVJETI UGOVORA O KORIŠTENJU JAVNE USLUGE**

**PRIKUPLJANJA MIJEŠANOG KOMUNALNOG OTPADA I**

**BIORAZGRADIVOG KOMUNALNOG OTPADA**

 (u daljnjem tekstu: Opći uvjeti)

**I UVODNE ODREDBE**

Članak 1.

(1)Opći uvjeti sastavni su dio Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada.

(2)Ovim Općim uvjetima se uređuju međusobni odnosi između Davatelja usluge i Korisnika usluge koji su ugovorne strane Ugovora o korištenju javne usluge prikupljanja miješanog komunalnog otpada i biorazgradivog komunalnog otpada na području Grada Knina (u daljnjem tekstu: Ugovor).

**II UGOVOR O KORIŠTENJU JAVNE USLUGE**

Članak 4.

(1)Ugovor o korištenju javne usluge smatra se sklopljenim:

1. kad Korisnik usluge dostavi Davatelju usluge Izjavu,
2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi Davatelju usluge Izjavu.

(2)Opći uvjeti postaju sastavni dio Ugovora:

1. kad Korisnik usluge dostavi Davatelju usluge Izjavu,
2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad Korisnik usluge ne dostavi Davatelju usluge Izjavu.

(3)Odluka o korištenju javne usluge prikupljanja miješanog komunalnog otpada i biorazgradivog komunalnog otpada na području Grada Knina (u daljnjem tekstu: Odluka), Izjava, ovi Opći uvjeti i Cjenik javne usluge su sastavni dio Ugovora.

(4)Davatelj usluge dužan je omogućiti Korisniku usluge uvid u Odluku, Izjavu i cjenik javne usluge prije sklapanja i izmjene i/ili dopune Ugovora i na zahtjev korisnika javne usluge.

(5)Grad Knin i Davatelj usluge su dužni putem sredstava javnog informiranja, mrežne stranice, dostavom pisane obavijesti ili na drugi, za korisnika javne usluge prikladni način, osigurati da je Korisnik usluge prije sklapanja Ugovora ili izmjene i/ili dopune Ugovora upoznat s propisanim odredbama koje uređuju sustav sakupljanja komunalnog otpada, Ugovorom i pravnim posljedicama.

(6)Davatelj usluge je dužan na svojoj mrežnoj stranici objaviti i održavati poveznice na mrežne stranice Narodnih novina na kojima su objavljeni Zakon i Uredba, digitalnu presliku ove Odluke, digitalnu presliku cjenika i obavijest o načinu podnošenja prigovora sukladno obvezama iz posebnog propisa kojim se uređuje zaštita potrošača.

(7)Ugovor o korištenju javne usluge se smatra sklopljenim na neodređeno vrijeme.

(8)Korisnik usluge može raskinuti Ugovor u slijedećom slučajevima:

* predajom Zahtjeva za nekorištenje nekretnine te dobivanjem Odobrenja od strane Davatelja usluge na kojem je navedeno kada i sa kojim dokazima Korisnik usluge dokazuje da nekretninu trajno ne koristi.
* Kada Korisnik usluge prestaje biti vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine koji je imao obvezu korištenja javne usluge uz dokumente koji dokazuju navedeno.

**III CIJENA JAVNE USLUGE**

Članak 5.

(1)Davatelj usluge dužan je obračunati cijenu javne usluge na način kojim se osigurava primjena načela »onečišćivač plaća«, ekonomski održivo poslovanje te sigurnost, redovitost i kvaliteta pružanja te usluge

(2)Davatelj usluge dužan je u cijenu javne usluge uključiti sljedeće troškove:

* nabave i održavanja opreme za prikupljanje otpada,
* prijevoza otpada,
* obrade otpada,
* nastale radom reciklažnog dvorišta i mobilnog reciklažnog dvorišta koji nastaju zaprimanjem bez naknade otpada nastalog u kućanstvu na području Grada Knina,
* drugih troškova nastalih radom Davatelja usluge.

Članak 6.

(1)Strukturu cijene javne usluge (CJU) čini cijena javne usluge za količinu predanog miješanog komunalnog otpada, cijena obvezne minimalne javne usluge i cijena ugovorne kazne, ukoliko je ista počinjena.

**CJU = CMJU + C + UK**

Pri čemu je:

*CMJU* – cijena obvezne minimalne javne usluge

*C* - cijena javne usluge za količinu predanog miješanog komunalnog otpada

*UK* – cijena ugovorne kazne

(2) Na računu uz Cijenu javne usluge može biti iskazana naknadu za građenje (NG) za gradnju građevina za gospodarenje komunalnim otpadom koju obračunava Davatelj usluge u ime i za račun Grada Knina temeljem godišnjeg Plana ulaganja u komunalnu infrastrukturu. Naknada za građenje obračunava se prema jedinici volumena miješanog komunalnog otpada koji je Korisnik usluge predao Davatelju usluge kao zasebna stavka računa i navedeno nije dio cijene javne usluge. Iznos koji plaća Korisnik usluge mjesečno, određuje Grad Knin u godišnjem Planu ulaganja u komunalnu infrastrukturu u dijelu planiranja u ulaganje u građevine za gospodarenje komunalnim otpadom.

***Cijena obvezne minimalne javne usluge***

Članak 7.

Cijena obvezne minimalne javne usluge određuje se prema volumenu ugovorenog spremnika.

***Cijena javne usluge za količinu predanog miješanog komunalnog otpada***

Članak 8.

(1) Cijena javne usluge za količinu predanog miješanog komunalnog otpada (C) obračunava se temeljem digitalne evidencije o volumenu predanog miješanog komunalnog otpada:

* za Korisnike usluge koji koriste zajednički spremnik:

***C = JCV × BP × U***

* Za Korisnike usluge koji samostalno koriste spremnik:

***C = JCV × BP***

pri čemu je:

*C*– cijena javne usluge za količinu predanog miješanog komunalnog otpada izražena u kunama

*JCV*– jedinična cijena za pražnjenje/preuzimanje volumena spremnika miješanog komunalnog otpada izražena u kunama sukladno cjeniku

*BP*– broj pražnjenja/preuzimanja spremnika/vrećice za miješani komunalni otpad u obračunskom razdoblju sukladno podacima u Evidenciji

*U*– udio Korisnika usluge u korištenju spremnika (ukoliko Korisnik usluge koristi zajednički spremnik).

(3)Korisnik usluge koji ima potrebu za preuzimanjem miješanog komunalnog otpada učestalije od onog koji je naveden u Planu odvoza za miješani komunalni otpad, može od Davatelja usluge tražiti *izvanredni odvoz* za koji Davatelj usluge naplaćuje cijenu preuzimanja po cijeni iz cjenika navedenoj kao: *preuzimanje miješanog komunalnog otpada po pozivu u kn/l*

Članak 9.

Grad Knin dužan je voditi popis Korisnika usluge u čije ime je preuzela obvezu plaćanja cijene za javnu uslugu, a popis treba sadržavati sljedeće podatke:

- ime i prezime Korisnika usluge,

- cijena za javnu uslugu koju je Grad Knin platio Davatelju usluge

**IV PRAVA I OBVEZE UGOVORNIH STRANA**

Članak 10.

(1)Spremnike za odlaganje otpada Korisnik usluge smješta u objektima ili na zemljištima koji su u njegovom vlasništvu

(2)Korisnik usluge dužan je spremnike koje koristi samostalno redovito održavati u ispravnom i funkcionalnom stanju, te je odgovoran za svako njihovo oštećenje i nestanak kao posljedice njegovog ponašanja.

Članak 11.

(1)U slučaju da je oštećenje spremnika/polupodzemnih spremnika/kontejnera uzrokovao Davatelj usluge trošak nabave nove snosi Davatelj usluge.

(2)Davatelj usluge je dužan pažljivo rukovati spremnicima/polupodzemnim spremnicima/kontejnerima , tako da se iste ne oštećuju, a odloženi otpad ne rasipa i onečišćuje okoliš.

(3)Svako onečišćenje i oštećenje prouzročeno skupljanjem i odvozom otpada Davatelj usluge je dužan otkloniti bez odlaganja.

**V ZAVRŠNE ODREDBE**

Članak 12.

(1)Svi dogovori i pravno relevantne izjave ugovornih strana moraju biti sastavljeni u pisanom obliku.

(2)U slučaju nesuglasja ili kontradiktornosti između Ugovora ili Općih uvjeta, primijeniti će se odredbe Ugovora.

(3)Ukoliko bilo koja odredba Ugovora i/ili Općih uvjeta jest ili postane ništava, nevaljana ili neprovediva, to neće utjecati na ostatak Ugovora odnosno Općih uvjeta, te će se ostatak Ugovora odnosno Općih uvjeta primjenjivati u najvećem mogućem opsegu dozvoljenim zakonom.

(4)Ugovorne strane su dužne bez odlaganja utvrditi novu odredbu koja će zamijeniti ništavu, nevaljanu ili neprovedivu odredbu, a koja nova odredba će biti najbliža namjeri ugovornih strana koju su imali prilikom dogovaranja ništave, nevaljane ili neprovedive odredbe.

(5)Odricanje od prava danog ugovornoj strani na Ugovoru iz članka 1. Općih uvjeta Ugovora ili ostalih odredbi Općih uvjeta mora biti dano u pisanom obliku.

Članak 13.

Svi sporovi koji proizlaze iz ili u vezi sa Ugovorom o korištenju javne usluge će se pokušati riješiti mirnim putem, a ukoliko u tome ne uspiju, stranke imaju pravo riješiti spor pred stvarno i mjesno nadležnim sudom.

Članak 14. mnb

Opći uvjeti se mogu izmijeniti ili dopuniti Odlukom o izmjeni i dopuni Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Knina.

 Članak 15.

Do ispunjenja uvjeta vezanih za spremnike koje je dužan Davatelj usluge osigurati korisnicima usluge, Korisnicima usluge biti će osigurani spremnici za odlaganje s kojima se koriste u vrijeme donošenja ove Odluke.

Članak 16.

(1)Opći uvjeti stupaju na snagu osmog dana od dana objave u „Službenom glasilu Grada Knina“.

(2)Davatelj usluge je dužan objaviti Odluku i Opće uvjete kao sastavni dio Odluke na svojim mrežnim stranicama.

 **OBRAZLOŽENJE**

Člankom 30. stavkom 7. Zakona o održivom gospodarenju otpadom („Narodne novine“ broj 94/13, 73/17, 14/19 i 98/19) propisano je da predstavničko tijelo jedinice lokalne samouprave donosi Odluku o načinu pružanja javne usluge prikupljanja miješanog komunalnog otpada i prikupljanja biorazgradivog komunalnog otpada koja podrazumijeva prikupljanje tog otpada na određenom području pružanja usluge putem spremnika od pojedinih korisnika i prijevoz tog otpada do ovlaštene osobe za obradu tog otpada.

Grad Knin je temeljem navedenog Zakona i Uredbe o gospodarenju komunalnim otpadom („Narodne novine“ broj 50/17) na 9. sjednici održanoj 28. ožujka 2018. godine donio Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada na području grada Knina („Službeno glasilo Grada Knina“ broj 3/18 i 9/18).

Vlada Republike Hrvatske je pristupila izmjenama navedene Uredbe o gospodarenju komunalnim otpadom („Narodne novine“ broj 84/19 i 14/20-Rješenje USHR) te je stoga potrebno pristupiti donošenju nove Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Knina.

Novom Odlukom mijenja se način prikupljanja otpada te se pojedinim korisnicima daje mogućnost korištenja polupodzemnih spremnika te se preciziraju vrste spremnika koje se mogu koristiti, lokacije smještaja istih te najmanje učestalosti pražnjenja spremnika. Nadalje, preciziraju se naselja u Gradu Kninu u kojima će se vršiti javna usluga. Određuju se i posebni standardi kojima se osigurava korisnicima usluge odvojena predaja otpada. Obzirom da je u međuvremenu opremljeno reciklažno dvorište koje je započelo s radom, reguliraju se dodatno prava korisnika usluge da besplatno odlažu određene vrste otpada u reciklažno dvorište. Nadalje, dodaju se odredbe koje traže poštivanje očuvanja okoliša, primjerice u slučaju kompostiranja. Određuju se obveze Grada Knina i Davatelja usluge u svezi informiranja javnosti vezano za lokacije prikupljanja posebnih vrsta otpada. Također, reguliraju se i odredbe o cijeni usluge koja će ovisiti o volumenu preuzetog spremnika korisnika usluge. Precizira se način izvršenja obveze davanja izvješća o radu Davatelja javne usluge nadležnom ministarstvu.